A Bizottság 1113/2003/EK rendelete
(2003. június 26.)
a harmadik országokból származó árpára vonatkozó közösségi vámkontingens megnyitásáról és kezeléséről, valamint az 1766/92/EGK tanácsi rendelettől való eltérésről szóló 2376/2002/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1104/2003/EK rendelettel [1] módosított, a gabonafélék piacának közös szervezéséről szóló, 1992. június 30-i 1766/92/EGK tanácsi rendeletre [2], és különösen annak 12. cikkének (1) bekezdésére,
tekintettel az Európai Közösség és Kanada között az 1994. évi GATT XXVIII. cikkének megfelelően a gabonafélék tekintetében az 1994. évi GATT-hoz csatolt EK-CXL. engedményes listában megállapított engedmények módosításáról szóló, levélváltás formájában létrejött megállapodás megkötéséről szóló, 2002. december 19-i 2003/253/EK tanácsi határozatra [3], és különösen annak 2. cikkére,
tekintettel az Európai Közösség és az Amerikai Egyesült Államok között a gabonafélék tekintetében az 1994. évi GATT-hoz csatolt EK-CXL. engedményes listában megállapított engedmények módosításáról szóló, levélváltás formájában létrejött megállapodás megkötéséről szóló, 2002. december 19-i 2003/254/EK tanácsi határozatra [4], és különösen annak 2. cikkére,
mivel:
(1) Az 539/2003/EK rendelettel [5] módosított 2376/2002/EK bizottsági rendelet [6] vámkontingenst nyitott 300000 tonna 100300 KN-kód alá tartozó árpa behozatalára. A végrehajtási rendelkezések hasonlóak a legutóbb az 531/2003/EK rendelettel [7] módosított, 2981600 tonna gyenge és közepes minőségű közönséges búza behozatalára vonatkozó vámkontingens megnyitásáról szóló 2375/2002/EK bizottsági rendeletéihez [8].
(2) A közönséges búzára vonatkozó vámkontingens keretében szükséges tisztázni a tagállamok kötelezettségeit a behozatali engedély iránti kérelmek heti közlésére vonatkozólag. Ugyanezeket a rendelkezéseket kell alkalmazhatóvá tenni az árpára vonatkozó vámkontingens esetében is.
(3) A behozatali engedélyek érvényességét jelenleg a legutóbb a 498/2003/EK rendelettel [9] módosított 1162/95/EK bizottsági rendelet [10] szabályozza. Tekintettel a behozatali engedélyek érvényességének időtartamával kapcsolatos bizonytalanságra, helyénvaló a 2376/2002/EK rendeletet egy egyértelmű rendelkezéssel kiegészíteni annak biztosítása érdekében, hogy a vámkontingens keretében a behozatali engedélyek érvényessége ne legyen 45 napnál rövidebb.
(4) A 2376/2003/EK rendeletet eredetileg a 2003. január 1. és 2003 június 30. közötti átmeneti időszakra fogadták el, amíg az 1766/92/EK rendeletet módosítják. Mivel a rendelet rendelkezései az érintett időszak alatt kielégítően működtek, helyénvaló a tartós alkalmazásuk.
(5) A 2376/2002/EK rendeletet ezért ennek megfelelően módosítani kell.
(6) Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 2376/2002/EK rendelet a következőképpen módosul:
1. A 4. cikk a következőképpen módosul:
a) az (1) bekezdésben a második albekezdés helyébe a következő szöveg lép:
"Minden engedély iránti kérelemnek olyan mennyiségre kell vonatkoznia, amely nem haladja meg az érintett időszakban az érintett termék behozatalára vonatkozó alkontingens keretében rendelkezésre álló mennyiséget. A kérelmezők csak egy engedély iránti kérelmet nyújthatnak be az érintett tagállamban.";
b) a (2) bekezdés helyébe a következő szöveg lép:
"(2) Az illetékes hatóságok az engedély iránti kérelmek benyújtásának napján, brüsszeli idő szerint legkésőbb 18:00 óráig faxon továbbítják a Bizottságnak a mellékletben szereplő minta szerinti értesítést, valamint a behozatali engedély iránti kérelmekben megjelölt mennyiségek összegéből adódó teljes mennyiséget. Az értesítést akkor is továbbítani kell, ha a tagállamban nem nyújtottak be egyetlen kérelmet sem. Ezt az információt a gabonafélékre vonatkozó behozatali engedély iránti kérelmekkel kapcsolatos információktól elkülönítve kell közölni.
Amennyiben a tagállam a megadott határidőn belül nem küld értesítést a Bizottságnak a kérelmekről, a Bizottság úgy tekinti, hogy az adott tagállamban nem nyújtottak be kérelmet."
2. A rendelet a következő 5. cikkel egészül ki:
"5. cikk
A behozatali engedélyek a kibocsátás napjától számított 45 napig érvényesek. Az 1291/2000/EK rendelet 23. cikkének (2) bekezdésével összhangban az engedély érvényességének időtartamát a kibocsátás tényleges napjától kell számítani."
3. A 10. cikk harmadik bekezdését el kell hagyni.
2. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2003. június 26-án.